Propunere de DECIZIE A CONSILIULUI privind încheierea unui acord care să asigure un cadru general pentru cooperarea consolidată între Uniunea Europeană și Organizația Europeană pentru Siguranța Navigației Aeriene /* COM/2012/0439 final - 2012/0213 (NLE) */





EXPUNERE DE MOTIVE 1. CONTEXTUL PROPUNERII La 6 octombrie 2011 Consiliul a acordat un mandat Comisiei, prin care o autorizează să înceapă negocierile cu Organizația Europeană pentru Siguranța Navigației Aeriene (Eurocontrol) în vederea încheierii unui acord de cooperare între Uniunea Europeană (UE) și Eurocontrol. Acordul ar trebui să recunoască principiile cerului unic european (SES), în special rolul UE ca unică autoritate de reglementare în domeniul managementului traficului aerian și utilizarea expertizei tehnice a Eurocontrol pentru a ajuta UE să aducă îmbunătățiri managementului traficului aerian în Europa în conformitate cu cadrul juridic privind cerul unic european și pentru a sprijini UE in ceea ce privește punerea în aplicare și dezvoltarea SES și a altor politici conexe (privind mediul, schimbările climatice și cercetarea). Acordul ar trebui de asemenea să faciliteze reforma instituțională mai profundă a Eurocontrol, de exemplu în ceea ce privește stabilirea unei noi relații între Eurocontrol și Agenția Europeană de Siguranță a Aviației (AESA) și să furnizeze un cadru pentru eventualele chestiuni sensibile, cum ar fi cooperarea paneuropeană dintre sectoarele civil și militar. Pe baza directivelor de negociere prevăzute în mandat, un proiect de acord a fost parafat de către cele două părți la 24 aprilie 2012. Propunerea de proiect de acord definește termenii și condițiile unei cooperări consolidate între UE și Eurocontrol pentru a sprijini UE în punerea în aplicare și dezvoltarea managementului traficului aerian în conformitate cu cadrul juridic privind cerul unic european și cu politicile conexe ale UE. Obiectivele sunt: să contribuie la punerea în aplicare coerentă și la timp a SES în cadrul UE și împreună cu statele care se angajează să respecte SES; să faciliteze cooperarea dintre sectoarele civil și militar în ceea ce privește managementul traficului aerian în cadrul cerului unic european și folosirea expertizei Eurocontrol în aceste domenii; să faciliteze implicarea statelor care nu sunt membre UE în SES. În plus, proiectul de acord își propune să creeze sinergii și să evite suprapunerea cu activitățile AESA în ceea ce privește chestiuni legate de siguranță în managementul traficului aerian și chestiuni de mediu și să ia în considerare dimensiunea paneuropeană a Eurocontrol. Propunerea de proiect de acord enumeră domeniile de cooperare cu privire la punerea în aplicare a SES, a SESAR și a altor politici UE conexe, care vor fi definite în anexe separate la acord. Propunerea de proiect de acord definește formele și mecanismele de cooperare și coordonare între părți, inclusiv procesele de consultare a părților interesate. Un comitet mixt instituit prin acordul respectiv va răspunde de activitatea de administrare și funcționare. În plus, finanțarea activităților este definită în conformitate cu normele aplicabile bugetelor respective ale părților. Comisia propune Consiliului să adopte: · o decizie care autorizează semnarea acordului și aplicarea sa cu titlu provizoriu înainte de intrarea sa în vigoare. · odată ce această primă decizie a fost adoptată, o decizie ulterioară vizând încheierea acordului în vederea intrării sale în vigoare, bazate pe aprobarea Parlamentului European. 2. ELEMENTELE JURIDICE ALE PROPUNERII Ambele propuneri de decizie ale Consiliului sunt bazate pe articolul 100 alineatul (2) din Tratatul privind funcționarea Uniunii Europene (TFUE). În plus, decizia Consiliului privind semnarea și aplicarea cu titlu provizoriu a acordului se bazează pe articolul 218 alineatul (5) din TFUE, în timp ce decizia Consiliului privind încheierea acordului se bazează pe articolul 218, alineatul (6). Acordul privind cooperarea consolidată între UE și Eurocontrol este un instrument eficient, cu caracter juridic obligatoriu, care promovează cooperarea tehnică între cele două părți. Acesta stabilește un cadru general care permite cooperarea în domeniul managementului traficului aerian și al politicilor conexe. Acordul propus nu impune nicio sarcină financiară sau administrativă suplimentară pentru autoritățile din statele membre. 2012/0213 (NLE) Propunere de DECIZIE A CONSILIULUI privind încheierea unui acord care să asigure un cadru general pentru cooperarea consolidată între Uniunea Europeană și Organizația Europeană pentru Siguranța Navigației Aeriene (Text cu relevanță pentru SEE) CONSILIUL UNIUNII EUROPENE, având în vedere Tratatul privind funcționarea Uniunii Europene, în special articolul 100 alineatul (2) coroborat cu articolul 218 alineatul (6) litera (a), având în vedere propunerea Comisiei Europene, având în vedere avizul Parlamentului European[1], întrucât: (1) Comisia Europeană a negociat în numele Uniunii acordul care furnizează un cadru general pentru cooperarea consolidată dintre Uniunea Europeană și Organizația Europeană pentru Siguranța Navigației Aeriene (denumit în continuare „ acordul”). (2) Acordul a fost semnat la (…), sub rezerva încheierii sale la o dată ulterioară. (3) Acordul trebuie să fie aprobat de Uniune. (4) Este necesar să se stabilească dispoziții procedurale pentru participarea Uniunii în cadrul comitetului mixt instituit prin acord, ADOPTĂ PREZENTA DECIZIE: Articolul 1 Acordul care furnizează un cadru general pentru cooperarea consolidată între Uniunea Europeană și Organizația Europeană pentru Siguranța Navigației Aeriene se aprobă în numele Uniunii. Textul acordului se anexează la prezenta decizie. Articolul 2 Președintele Consiliului desemnează persoana (persoanele) împuternicită (împuternicite) să efectueze, în numele Uniunii, notificarea prevăzută la articolul 13.2 din acord, prin care se exprimă acordul Uniunii de a-și asuma obligații în temeiul acordului. Articolul 3 Uniunea este reprezentată de către Comisie în comitetul mixt instituit în conformitate cu articolul 7 din acord. Articolul 4 1. Comisia, după consultarea cu comitetului special numit de Consiliu, stabilește poziția care urmează să fie adoptată de Uniune în cadrul comitetului mixt, inclusiv cu privire la adoptarea anexelor la acord și a modificărilor anexelor respective. . 2. Comisia poate lua orice măsuri adecvate în temeiul articolelor 5, 6, 8, 9, 10 și 11 din acord. Articolul 5 Comisia informează în mod regulat Consiliul cu privire la punerea în aplicare a acordului. Articolul 6 Prezenta decizie intră în vigoare în ziua următoare datei publicării în Jurnalul Oficial al Uniunii Europene. Adoptată la Bruxelles, Pentru Consiliu, Președintele [1] JO C , , p. .